### NN 17/2025 (3.2.2025.), Zakon o provedbi Uredbe (EU) 2023/2631 o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću

Hrvatski sabor

158

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PROVEDBI UREDBE (EU) 2023/2631 O EUROPSKIM
 ZELENIM OBVEZNICAMA I NEOBVEZNIM OBJAVAMA ZA OBVEZNICE KOJE SE
 STAVLJAJU NA TRŽIŠTE KAO OKOLIŠNO
 ODRŽIVE I ZA OBVEZNICE POVEZANE S ODRŽIVOŠĆU

Proglašavam Zakon o provedbi Uredbe (EU) 2023/2631 o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću, koji je Hrvatski sabor donio na sjednici 24. siječnja 2025.

Klasa: 011-02/25-02/01
 Urbroj: 71-10-01/1-25-2
 Zagreb, 29. siječnja 2025.

Predsjednik
 Republike Hrvatske
 Zoran Milanović, v. r.

ZAKON

O PROVEDBI UREDBE (EU) 2023/2631 O EUROPSKIM ZELENIM OBVEZNICAMA I NEOBVEZNIM OBJAVAMA ZA OBVEZNICE KOJE SE STAVLJAJU NA TRŽIŠTE KAO OKOLIŠNO ODRŽIVE I ZA OBVEZNICE POVEZANE S ODRŽIVOŠĆU

I. OPĆE ODREDBE

Predmet Zakona

Članak 1.

(1) Ovim se Zakonom osigurava provedba Uredbe (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću (Tekst značajan za EGP) (SL L, 2023/2631, 30. 11. 2023.) (u daljnjem tekstu: Uredba (EU) 2023/2631).

(2) Ovim se Zakonom određuje nadležno tijelo za obavljanje funkcija i izvršavanje dužnosti predviđenih u Uredbi (EU) 2023/2631.

Pojmovi

Članak 2.

(1) U smislu ovoga Zakona pojedini pojmovi imaju sljedeće značenje:

1. Uredba (EU) 2017/1129 je Uredba (EU) 2017/1129 Europskog parlamenta i Vijeća od 14. lipnja 2017. o prospektu koji je potrebno objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu te stavljanju izvan snage Direktive 2003/71/EZ (Tekst značajan za EGP) (SL L 168, 30. 6. 2017.)

2. Uredba (EU) 2017/2402 je Uredba (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredaba (EZ) br. 1060/2009 i (EU) br. 648/2012 (SL L 347, 28. 12. 2017.)

3. Agencija je Hrvatska agencija za nadzor financijskih usluga čije su nadležnosti i područje rada propisani zakonom kojim se uređuje područje rada i nadležnosti Hrvatske agencije za nadzor financijskih usluga, ovim Zakonom i drugim zakonima.

(2) Ostali pojmovi u ovome Zakonu imaju jednako značenje kao pojmovi definirani u Uredbi (EU) 2023/2631.

Korištenje pojmova s rodnim značenjem

Članak 3.

Izrazi koji se koriste u ovom Zakonu, a imaju rodno značenje odnose se jednako na muški i ženski rod.

II. NADLEŽNO TIJELO I PODRUČJE RADA

Nadležno tijelo

Članak 4.

Nadležno tijelo za obavljanje funkcija i izvršavanje dužnosti propisanih u Uredbi (EU) 2023/2631 je Agencija.

Subjekti nadzora i nadležnost Agencije

Članak 5.

(1) Subjekti nadzora Agencije, u smislu ovoga Zakona, a u vezi s ispunjavanjem obveza iz ovoga Zakona i Uredbe (EU) 2023/2631 su sljedeći izdavatelji kojima je Republika Hrvatska matična država članica prema odredbama Uredbe (EU) 2017/1129:

a) izdavatelji europskih zelenih obveznica u pogledu ispunjavanja njihovih obveza iz glave II. poglavlja 2. i članaka 18. i 19. Uredbe (EU) 2023/2631

b) izdavatelji koji upotrebljavaju zajedničke predloške iz članka 21. Uredbe (EU) 2023/2631 u pogledu usklađenosti s tim predlošcima.

(2) Subjekti nadzora Agencije, u smislu ovoga Zakona, su inicijatori u dijelu ispunjavanja svojih obveza iz glave II. poglavlja 2. te članaka 18. i 19. Uredbe (EU) 2023/2631.

(3) Ako je za nadzor inicijatora prema zakonu kojim se uređuje opći okvir za sekuritizaciju i uspostava specifičnog okvira za jednostavnu, transparentnu i standardiziranu sekuritizaciju nadležna Hrvatska narodna banka, Hrvatska narodna banka dužna je dostaviti Agenciji sve informacije potrebne za izvršavanje zadaća iz ovoga Zakona i Uredbe (EU) 2023/2631.

(4) Za obavljanje nadzora subjekti nadzora plaćaju Agenciji naknadu za nadzor, čiju visinu, način izračuna i način plaćanja Upravno vijeće Agencije propisuje pravilnikom.

III. NADZOR

Postupak nadzora koji provodi Agencija

Članak 6.

(1) Nadzor nad provedbom Uredbe (EU) 2023/2631 prema članku 5. ovoga Zakona obavlja Agencija u skladu s odredbama Uredbe 2023/2631 i ovoga Zakona.

(2) Agencija je ovlaštena izricati mjere i obavljati nadzor:

1. prikupljanjem, analizom i provjerom javno objavljenih podataka te obavijesti koje se u skladu s Uredbom (EU) 2023/2631 dostavljaju nadležnom tijelu te provođenjem nadzora nad obvezama subjekata nadzora iz članka 5. stavaka 1. i 2. ovoga Zakona

2. obavljanjem neposrednog nadzora nad subjektima iz članka 5. stavaka 1. i 2. ovoga Zakona u prostorijama koje nisu privatni stambeni prostori fizičkih osoba kojima subjekti nadzora moraju omogućiti pristup, a radi pristupanja dokumentaciji i drugim podacima u bilo kojem obliku, ako postoji opravdana sumnja da dokumentacija i drugi podaci povezani s predmetom nadzora mogu biti važni za dokazivanje povrede Uredbe (EU) 2023/2631

3. izricanjem nadzornih mjera iz članka 7. ovoga Zakona

4. podnošenjem optužnih prijedloga kod utvrđenih povreda odredbi Uredbe (EU) 2023/2631 i ovoga Zakona od strane subjekata nadzora iz članka 5. stavaka 1. i 2. ovoga Zakona.

(3) Ako ovim Zakonom ili Uredbom (EU) 2023/2631 nije drukčije propisano, na postupak nadzora nad subjektima nadzora Agencije iz članka 5. stavka 1. ovoga Zakona na odgovarajući se način primjenjuju odredbe o postupku nadzora iz zakona kojim se uređuje tržište kapitala, a u postupku nadzora nad subjektima nadzora iz članka 5. stavka 2. ovoga Zakona odredbe o postupku nadzora iz zakona kojim se osigurava primjena Uredbe (EU) 2017/2402.

(4) Agencija može obavljanje pojedinih zadataka u vezi s nadzorom nad provedbom Uredbe (EU) 2023/2631 i ovoga Zakona povjeriti ovlaštenom revizoru, revizorskom društvu ili drugoj stručno osposobljenoj osobi.

(5) Ako je to potrebno u svrhu nadzora, Agencija u postupku nadzora može:

1. od subjekata nadzora iz članka 5. stavaka 1. i 2. ovoga Zakona i njihovih radnika zatražiti pisana i usmena objašnjenja

2. obaviti razgovore za potrebe prikupljanja informacija s bilo kojom osobom za koju ocijeni da ima relevantna saznanja, uz uvjet njezina izričitog pristanka.

Nadzorne mjere Agencije

Članak 7.

(1) Kada Agencija utvrdi povrede odredbi, ovlaštena je pri obavljanju nadzora nad provedbom Uredbe (EU) 2023/2631 i ovoga Zakona rješenjem izreći jednu ili više nadzornih mjera koje su potrebne da bi subjekt nadzora ili druga osoba uskladila svoje poslovanje ili postupanje s odredbama Uredbe (EU) 2023/2631:

1. javnu opomenu u kojoj se navodi pravna osoba, odgovorna osoba u pravnoj osobi i vrsta kršenja u skladu s člankom 45. stavkom 1. točkama a. i g. Uredbe (EU) 2023/2631 i stavkom 2. ovoga članka

2. nalog kojim se od pravne osobe i odgovorne osobe u pravnoj osobi traži da prekine s postupanjem koje predstavlja kršenje Uredbe (EU) 2023/2631

3. nalog kojim se pravnoj osobi i odgovornoj osobi u pravnoj osobi zabranjuje izdavanje europskih zelenih obveznica na razdoblje od najviše jedne godine.

(2) U skladu s člankom 45. stavkom 1. Uredbe (EU) 2023/2631 Agencija može izreći sljedeće nadzorne mjere:

1. naložiti izdavatelju da objavi informativne sažetke o europskim zelenim obveznicama iz članka 10. Uredbe (EU) 2023/2631 ili u te informativne sažetke uključi informacije iz Priloga I. Uredbe (EU) 2023/2631

2. naložiti izdavatelju da objavljuje ocjene i procjene u skladu s Uredbom (EU) 2023/2631

3. naložiti izdavatelju da objavi godišnje izvještaje o raspodjeli primitaka ili da u godišnje izvještaje o raspodjeli primitaka uključi informacije iz Priloga II. Uredbe (EU) 2023/2631

4. naložiti izdavatelju da objavi izvještaj o utjecaju na okoliš ili da u izvještaj o utjecaju na okoliš uvrsti informacije iz Priloga III. Uredbe (EU) 2023/2631

5. naložiti izdavatelju da o objavi obavijesti Agenciju u skladu s člankom 15. stavkom 4. Uredbe (EU) 2023/2631

6. ako izdavatelji upotrebljavaju zajedničke predloške iz članka 21. Uredbe (EU) 2023/2631, naložiti tim izdavateljima da u svoje periodične objave nakon izdavanja uključe elemente iz tih predložaka

7. revizoru i višem rukovodstvu izdavatelja naložiti dostavu relevantnih informacija i dokumenata

8. suspendirati ponudu ili uvrštenje europskih zelenih obveznica za trgovanje na uređenom tržištu na najviše deset uzastopnih radnih dana u svakom pojedinom slučaju, ako postoji osnovana sumnja da izdavatelj nije ispunio obvezu na temelju glave II. poglavlja 2. Uredbe (EU) 2023/2631 ili članka 18. ili 19. Uredbe (EU) 2023/2631

9. zabraniti ponudu ili uvrštenje europskih zelenih obveznica za trgovanje na uređenom tržištu ako postoji osnovana sumnja da izdavatelj i dalje ne ispunjava obvezu u skladu s glavom II. poglavljem 2. Uredbe (EU) 2023/2631 ili člankom 18. ili 19. Uredbe (EU) 2023/2631

10. suspendirati oglašavanje na najviše deset uzastopnih radnih dana ili od izdavatelja europskih zelenih obveznica ili uključenih financijskih posrednika zahtijevati da prekinu ili suspendiraju oglašavanje na najviše deset uzastopnih radnih dana u svakom pojedinom slučaju, ako postoji osnovana sumnja da izdavatelj nije ispunio obvezu na temelju glave II. poglavlja 2. Uredbe (EU) 2023/2631 ili članka 18. ili 19. Uredbe (EU) 2023/2631

11. zabraniti oglašavanje ili zahtijevati od izdavatelja europskih zelenih obveznica ili dotičnih financijskih posrednika da prekinu oglašavanje ako postoji osnovana sumnja da izdavatelj i dalje ne ispunjava obvezu na temelju glave II. poglavlja 2. Uredbe (EU) 2023/2631 ili članka 18. ili 19. Uredbe (EU) 2023/2631

12. objaviti činjenicu da izdavatelj europskih zelenih obveznica ne poštuje Uredbu (EU) 2023/2631 te naložiti tom izdavatelju da objavi te informacije na svojim internetskim stranicama

13. zabraniti izdavatelju izdavanje europskih zelenih obveznica na razdoblje od najviše godinu dana ako izdavatelj opetovano i ozbiljno krši odredbe glave II. poglavlja 2. Uredbe (EU) 2023/2631 ili članka 18. ili 19. Uredbe (EU) 2023/2631

14. nakon proteka tri mjeseca od naloga iz točke 12. ovoga stavka objaviti činjenicu da izdavatelj europskih zelenih obveznica više ne ispunjava zahtjeve iz članka 3. Uredbe (EU) 2023/2631 u pogledu korištenja oznake »europska zelena obveznica« ili »EuGB« te naložiti tom izdavatelju da te informacije objavi na svojim internetskim stranicama.

(3) Agencija informacije o izrečenim nadzornim mjerama objavljuje na svojim internetskim stranicama, primjenjujući na odgovarajući način odredbe članka 52. Uredbe (EU) 2023/2631.

Suradnja između nadležnih tijela

Članak 8.

(1) Agencija kao nadležno tijelo određeno ovim Zakonom surađuje s nadležnim tijelima drugih država članica u skladu s člankom 46. Uredbe (EU) 2023/2631.

(2) Dostavljanje informacija iz stavka 1. ovoga članka ne smatra se kršenjem obveze čuvanja povjerljivih informacija.

(3) Nadležno tijelo koje primi informacije iz stavka 1. ovoga članka dužno ih je čuvati kao povjerljive i može se njima koristiti samo u svrhu za koju su mu dostavljene, a može ih učiniti dostupnima trećima na način kako je propisano posebnim propisima.

IV. PREKRŠAJNE ODREDBE

Opće odredbe

Članak 9.

(1) Ako je počinitelj prekršaja poduzetnik / pravna osoba, u smislu propisa kojima se uređuje računovodstvo poduzetnika, ukupnim prihodom za osnovicu izračuna visine kazne za prekršaje iz ovog dijela smatra se ukupni godišnji prihod prema posljednjim dostupnim financijskim izvještajima koje je odobrilo upravljačko tijelo počinitelja prekršaja.

(2) Ako je počinitelj prekršaja matično društvo ili društvo kći matičnoga društva od kojega se zahtijeva priprema konsolidiranih financijskih izvještaja u skladu sa zakonom kojim se uređuje računovodstvo poduzetnika, ukupnim prihodom za osnovicu izračuna visine kazne za prekršaje iz ovog dijela smatra se ukupni godišnji prihod ili odgovarajuća vrsta prihoda u skladu s relevantnim računovodstvenim propisima prema posljednjim dostupnim konsolidiranim financijskim izvještajima koje je odobrilo upravljačko tijelo krajnjega matičnog društva.

(3) Pri odlučivanju o podnošenju optužnih prijedloga iz ovoga dijela Agencija kao ovlašteni tužitelj obvezna je uzeti u obzir sve relevantne okolnosti iz članka 50. Uredbe (EU) 2023/2631.

Objava izrečenih prekršajnih sankcija

Članak 10.

(1) Agencija odluke o izrečenim prekršajnim sankcijama objavljuje na svojim internetskim stranicama u skladu s člankom 52. Uredbe (EU) 2023/2631.

(2) Podaci iz stavka 1. ovoga članka bit će dostupni na internetskim stranicama Agencije najmanje pet godina od dana njihove objave.

(3) U smislu članka 52. stavak 2. Uredbe (EU) 2023/2631, Agencija u skladu s odredbama o rehabilitaciji u smislu zakona kojim je uređen prekršajni postupak istekom roka od tri godine od dana pravomoćnosti odluke o prekršaju tu odluku objavljuje na anonimizirani način.

Prekršaji izdavatelja

Članak 11.

(1) Novčanom kaznom u iznosu od 35.000,00 do 500.000,00 eura ili novčanom kaznom koja ne može biti veća od 0,5 % ukupnog prihoda ostvarenog i utvrđenog u godišnjim financijskim izvještajima za tu poslovnu godinu kaznit će se pravna osoba ako:

1. nije ispunila informativni sažetak o europskoj zelenoj obveznici u skladu s člankom 10. stavkom 1. točkom a. Uredbe (EU) 2023/2631

2. nije osigurala da je vanjski ocjenjivač prije izdanja obveznice dao pozitivnu ocjenu ispunjenog informativnog sažetka o europskoj zelenoj obveznici u skladu s člankom 10. stavkom 1. točkom b. Uredbe (EU) 2023/2631

3. nije sastavila izvještaj o raspodjeli primitaka u skladu s člankom 11. stavkom 1. Uredbe (EU) 2023/2631

4. nije izmijenila izvještaj o raspodjeli primitaka ili nije od vanjskog ocjenjivača ishodila ocjenu tog izmijenjenog izvještaja o raspodjeli primitaka nakon izdavanja u skladu s člankom 11. stavkom 5. Uredbe (EU) 2023/2631

5. nije osigurala objavu godišnjeg izvještaja o raspodjeli primitaka u skladu s člankom 11. stavkom 7. Uredbe (EU) 2023/2631

6. nije objavila izvještaj o utjecaju na okoliš europskih zelenih obveznica u skladu s člankom 12. stavkom 1. Uredbe (EU) 2023/2631

7. se koristi oznakom »europska zelena obveznica« ili »EuGB« protivno članku 14. stavku 1. Uredbe (EU) 2023/2631

8. na svojim internetskim stranicama ne objavi ili bez naknade ne stavi na raspolaganje neki od elemenata iz članka 15. stavka 1. Uredbe (EU) 2023/2631

9. nije Agenciju obavijestila o objavi iz članka 15. stavka 1. Uredbe (EU) 2023/2631, protivno članku 15. stavku 4. Uredbe (EU) 2023/2631

10. kao izdavatelj obveznica koje se stavljaju na tržište kao okolišno održive i obveznica povezanih s održivošću periodične objave izvršava protivno članku 21. stavku 1. Uredbe (EU) 2023/2631

11. predlošci za objavu informacija u odnosu na obveznice koje se stavljaju na tržište kao okolišno održive ne sadrže elemente propisane člankom 21. stavkom 2. Uredbe (EU) 2023/2631

12. predlošci za objavu informacija u odnosu na obveznice povezane s održivošću ne sadrže elemente propisane člankom 21. stavkom 3. Uredbe (EU) 2023/2631.

(2) Iznimno od stavka 1. ovoga članka, ako je izdavatelj prekršajem iz stavka 1. ovoga članka ostvario korist ili spriječio gubitak, a iznos tako ostvarene koristi ili spriječenoga gubitka moguće je utvrditi, kaznit će se za prekršaj novčanom kaznom u iznosu dvostruko utvrđenog iznosa tako ostvarene koristi odnosno tako spriječenoga gubitka, ako je taj iznos veći od propisanog najvećeg iznosa novčane kazne iz stavka 1. ovoga članka.

(3) Novčanom kaznom u iznosu od 7000,00 do 50.000,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.

Prekršaji inicijatora

Članak 12.

(1) Novčanom kaznom u iznosu od 35.000,00 do 500.000,00 eura ili novčanom kaznom koja ne može biti veća od 0,5 % ukupnog prihoda ostvarenog i utvrđenog u godišnjim financijskim izvještajima za tu poslovnu godinu kaznit će se inicijator ako:

1. sekuritizirane izloženosti obuhvaćaju izloženosti protivno članku 18. stavku 1. Uredbe (EU) 2023/2631

2. su u skup sekuritiziranih izloženosti uključene izloženosti kojima se financira proizvodnja električne energije iz fosilnih goriva, kogeneracija energije za grijanje/hlađenje i energije iz fosilnih goriva ili proizvodnja energije za grijanje/hlađenje iz fosilnih goriva protivno članku 18. stavku 2. Uredbe (EU) 2023/2631

3. u informativnom sažetku o europskim zelenim obveznicama iz članka 10. Uredbe (EU) 2023/2631 nije objasnio u kojoj su mjeri ispunjeni zahtjevi iz članka 18. stavka 3. Uredbe (EU) 2023/2631

4. na zahtjev Agencije ne dokaže usklađenost s člankom 18. stavkom 4. Uredbe (EU) 2023/2631

5. u slučaju sekuritizacijske obveznice označene kao »europska zelena obveznica« ili »EuGB«, prospekt objavljen u skladu s Uredbom (EU) 2017/1129 ne uključuje izjavu u skladu s člankom 19. stavkom 1. Uredbe (EU) 2023/2631

6. u slučaju sekuritizacijske obveznice, u prospekt nisu uključene informacije u skladu s člankom 19. stavkom 2. Uredbe (EU) 2023/2631

7. u slučaju sekuritizacijske obveznice, informacije iz članka 19. stavka 2. Uredbe (EU) 2023/2631 nisu uključene u informativni sažetak i izvještaj o raspodjeli europskih zelenih obveznica, u skladu s člankom 19. stavkom 3. Uredbe (EU) 2023/2631.

(2) Iznimno od stavka 1. ovoga članka, ako je inicijator prekršajem iz stavka 1. ovoga članka ostvario korist ili spriječio gubitak, a iznos tako ostvarene koristi ili spriječenoga gubitka moguće je utvrditi, kaznit će se za prekršaj novčanom kaznom u iznosu dvostruko utvrđenog iznosa tako ostvarene koristi odnosno tako spriječenoga gubitka, ako je taj iznos veći od propisanog najvećeg iznosa novčane kazne iz stavka 1. ovoga članka.

(3) Novčanom kaznom u iznosu od 7000,00 do 50.000,00 eura kaznit će se za prekršaj iz stavka 1. ovoga članka i odgovorna osoba u inicijatoru.

V. PRIJELAZNA I ZAVRŠNA ODREDBA

Rok za donošenje pravilnika

Članak 13.

Upravno vijeće Agencije donijet će pravilnik iz članka 5. stavka 4. ovoga Zakona u roku od 12 mjeseci od dana stupanja na snagu ovoga Zakona.

Stupanje na snagu

Članak 14.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/139

Zagreb, 24. siječnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.